የወባ ትንኞችን በቀላሉ የሚገድል አዲስ ቴክኖሎጂ ይፋ ተደረገ
ዳን ሮጃስ የተባለ ግለሰብ ቀለል ካሉ ቁሶች የሠራውን እና በርካታ የወባ ትንኞችን በቀላሉ የሚገድል  አዲስ ቴክኖሎጂ ይፋ አድርጓል፡፡በርካታ ጊዜውን በፈጠራ ስራዎች ላይ የሚያሳልፈው ዳን ሮጃስ ብዙ ወጪ የማይጠይቁ የተለያዩ የፈጠራ ሥራዎች እያበረከተ  መሆኑን የተለያዩ መረጃዎች ያሳያሉ፡፡ጎልማሳው ዳን ሮጃስ አሁን ደግሞ በአንድ ሌሊት እስከ 4ሺ የሚሆኑ የወባ ትንኞችን የሚገድል ቀለል ያለ የፈጠራ ውጤት መስራቱን አይ ቢ ቲ ዘግቧል፡፡በዓለም ላይ ገዳይ ከሚባሉና አስከፊ በሽታዎችን ከሚያስይዙ ፍጥረቶች መካከል የወባ ትንኝ አንዷ እንደሆነች የዘገበው ይህው የመረጃ ምንጭ ጎልማሳው ይህንን የፈጠራ ውጤት እንዲሰራ ያደረገው በትንኟ ሳቢያ የሚደርሱትን አደጋዎች ለመቀነስ በማሰብ ነው ብሏል፡፡በተለይም በትንኟ አማካኝነት የሚወለዱ የህፃናትን የራስ ቅል የሚያሳንሰውን ዚካ የተባለውን የቫይረስ ዓይነት በበርካቶች ላይ በመከሰቱ ይህንኑ የቴክኖሎጂ ውጤት ለመስራት እንዳነሳሳውም ተናግሯል፡፡ዳን ሮጃስ ይህንኑ ፈጠራ በትክክል እንዲሠራ ለማድረግም ውሃ፣ በኤሌክትሪክ ኃይል የሚሠራ ማራገቢያ ወይም ፋን እንዲሁም ውሻውን ይጠቀማል፡፡ውሻውንና ውሃ ለምን መጠቀም እንዳስፈለገው ተጠይቆ ሲመልስም ከውሻዬ የሚወጣው ካርቦን ዳይ ኦክሳይድ ትንኞችን የሚማርክና ወደ ወጥመዱ እንዲገቡ የሚያደርግ በመሆኑ ነው የወባ ትንኝ ደግሞ ውሃ ስለምትወድ ነው ይላል፡፡አዲሱ የፈጠራ ውጤት በትንኟ አማካኝነት የሚመጣውን ዚካ ቫይረስን ወባን እና ሌሎች በሽታዎችን ይቀንሳል ተብሏል፡፡